
ք.Երևան                                                                                       15.08.2021թ.

Բողոքարկման հանձնաժողովը հետևյալ կազմով՝ 
նախագահությամբ՝ Ռ.Մխիթարյանի
մասնակցությամբ անդամներ՝
Ա.Ղուկասյանի
Վ.Սուքիասյանի


Բողոքարկման հանձնաժողովը (այսուհետ նաև՝ Հանձնաժողով) քննության առնելով քրեական մասնագիտացման բաժնի մինչդատական քրեական վարույթի նկատմամբ դատական վերահսկողության գործերի և օպերատիվ-հետախուզական միջոցառումներ իրականացնելու մասին միջնորդությունների ենթաբաժնի համալրման նպատակով անցկացվող որակավորման գրավոր քննության արդյունքների դեմ բերված բողոքը,

Բողոքարկվել են քրեական իրավունք բաժնի 10-րդ, 13-րդ, 16-րդ և քրեական դատավարություն (մինչդատական վարույթի հարցեր) բաժնի 9-րդ, 14-րդ, 20-րդ, 24-րդ հարցերը: 

Քրեական իրավունք բաժին 
Հարց 10
Հավակնորդը որպես ճիշտ պատասխան նշել է առաջադրվածներից 3-րդը, այն է՝ դիտավորությամբ առողջությանը թեթև վնաս պատճառելու փորձ և անզգուշությամբ առողջությանը միջին ծանրության վնաս պատճառել, մինչդեռ ներկայացվածներից ճիշտ տարբերակը 4-րդն է, այն է՝ դիտավորությամբ առողջությանը թեթև վնաս պատճառել և անզգուշությամբ առողջությանը միջին ծանրության վնաս պատճառել, քանի որ տվյալ դեպքում դիտավորությամբ առողջությանը թեթև վնաս պատճառելը ևս ավարտված է:

Հարց 13
Հավակնորդը որպես ճիշտ պատասխան նշել է առաջադրվածներից 1-ինը, այն է՝ սպանության փորձ: Նկատի ունենալով, որ խնդրի բովանդակությունից հետևում է, որ տվյալ դեպքում առկա է երկընտրելի՝ կյանքից զրկելու կամ ծանր մարմնական վնասվածք հասցնելու դիտավորությամբ կատարված հանցափորձ: Իսկ երկընտրելի դիտավորության դեպքում, երբ նախատեսված ցանկալի հետևանքներից ոչ մեկը հանցավորի կամքից անկախ հանգամանքներով պայմանավորված չի առաջանում՝ արարքը ենթակա է որակման որպես դրանցից ամենածանրը հասցնելու փորձ, նկատի ունենալով նաև այն հանգամանքը, որ այդպիսի հետևանքի առաջացումը ևս ընդգրկված է եղել հանցավորի դիտավորության մեջ (mutatis mutandis  տես նաև Վճռաբեկ դատարանի՝ Արարատ Բաղդասարյանի գործով թիվ ԵԷԴ/0168/01/10 որոշումը):
Վերոգրյալի հաշվառմամբ Հանձնաժողովը գտնում է, որ հավակնորդի պատասխանը պետք է դիտել որպես ճիշտ պատասխան և Գնահատման հանձնաժողովի կողմից նշանակված 0 միավորը դարձնել 1 միավոր:

Հարց 16
[bookmark: _GoBack]Հավակնորդը որպես ճիշտ պատասխան նշել է առաջադրվածներից 2-րդը, այն է՝ Հայաստանի Հանրապետության, որտեղ պատրաստեց կեղծ փող՝ իրացնելու նպատակով, սակայն ճիշտ պատասխանն է 4-րդը, այն է՝ Բելառուսի, որի տարածքում կեղծ փող իրացնելիս բռնվեց, քանի որ ՀՀ քրեական օրենսգրքի 202-րդ հոդվածի համաձայն՝ կեղծ փող պատրաստելը ինքնին քրեական պատասխանատվություն կարող է առաջացնել, եթե այն կատարվել է իրացնելու նպատակով, մինչդեռ խնդրի ձևակերպման մեջ  բացակայել է ՀՀ տարածքում կեղծ թղթադրամ պատրաստելու իրացման նպատակը: 

Քրեական դատավարություն (մինչդատական վարույթի հարցեր)
Հարցեր 9-րդ, 14-րդ, 20-րդ, 24-րդ
Հավակնորդը փաստարկել է, որ վերոնշյալ հարցերում առաջադրանքը եղել է նույնը և իր կողմից բոլոր դեպքերում էլ որպես ճիշտ պատասխան է ընտրվել 3-րդը,  այն է՝ մերժել բողոքը՝ բողոքարկման ոչ ենթակա որոշում լինելու հիմնավորմամբ, գտնելով, որ չհեռանալու մասին ստորագրություն խափանման միջոց ընտրելու մասին որոշումը ընդհանրապես մինչդատական վարույթի նկատմամբ դատական վերահսկողության առարկա չի հանդիսանում: Մինչդեռ թեև չհեռանալու մասին ստորագրություն խափանման միջոց ընտրելու մասին որոշումը ՀՀ քրեական դատավարության օրենսգրքի 290-րդ հոդվածում թվարկված որոշումների ցանկում ներառված չէ և ՀՀ քրեական դատավարության օրենսգիրքը չի նախատեսում քրեական հետապնդման մարմնի նշված որոշման դատարան բողոքարկելու ուղղակի դեպք և կարգ, սակայն պետք է նկատի ունենալ, որ Վճռաբեկ դատարանի ձևավորած նախադեպային իրավունքի համաձայն՝ գործի նախնական քննության փուլում, ՀՀ քրեական դատավարության օրենսգրքի 290-րդ հոդվածի 1-ին և 2-րդ մասերով նախատեսված որոշումներից զատ, դատարան կարող են բողոքարկվել քրեական հետապնդման մարմինների այն բոլոր որոշումներն ու գործողությունները (անգործությունը), որոնց բողոքարկումը դատավարության ավելի ուշ փուլում՝ դատարանում գործն ըստ էության քննելիս անհնար է, կամ այն կհանգեցնի անձի իրավունքների և օրինական շահերի անհամարժեք սահմանափակման» (տե՛ս Վարուժան Մանուկյանի գործով Վճռաբեկ դատարանի 2010 թվականի նոյեմբերի 5-ին կայացված թիվ ԵԿԴ/0060/11/10 որոշման 16-րդ կետը): 
Ելնելով վերոգրյալից և ղեկավարվելով «Հայաստանի Հանրապետության դատական օրենսգիրք» սահմանադրական օրենքի 105.1-րդ հոդվածով, ինչպես նաև Բարձրագույն դատական խորհրդի՝ 2021 թվականի հուլիսի 15-ի թիվ ԲԴԽ-50-Ո-119 որոշմամբ հաստատված թիվ 4 հավելվածի 29-րդ կետով Բողոքարկման հանձնաժողովը՝

Թիվ 58963 ծածկագրով աշխատանքի քննության արդյունքների դեմ բերված բողոքը մասնակիորեն բավարարել: Քրեական իրավունք բաժնի  13-րդ հարցի պատասխանը գնահատել 1 միավոր: 

ՀԱՆՁՆԱԺՈՂՈՎԻ ՆԱԽԱԳԱՀ՝                                                        Ռ.ՄԽԻԹԱՐՅԱՆ
ՀԱՆՁՆԱԺՈՂՈՎԻ ԱՆԴԱՄՆԵՐ՝                                                        Ա.ՂՈՒԿԱՍՅԱՆ
                                                                                                               Վ.ՍՈՒՔԻԱՍՅԱՆ
